**Revista Presei**

**6 noiembrie 2014**

|  |  |  |
| --- | --- | --- |
| **Pagina** | **Publicaţie** | **Titlu** |
| **2** | ***PUTEREA*** |  [Bucureştenii îşi pot testa gratuit glicemia în cadrul Campaniei Naţionale „Controlează-ţi Diabetul”](http://www.puterea.ro/social/pomeni-intre-doua-tururi-electorale-ponta-da-100-de-lei-in-plus-medicilor-103083.html) |

***PUTEREA***

# <http://www.puterea.ro/social/bucurestenii-isi-pot-testa-gratuit-glicemia-in-cadrul-campaniei-nationale-controleaza-ti-diabetul-103158.html>

# Bucureştenii îşi pot testa gratuit glicemia în cadrul Campaniei Naţionale „Controlează-ţi Diabetul”

**Valentina Grigore | 2014-11-05 21:01**

**Societatea Română de Diabet, Nutriţie şi Boli Metabolice continuă seria acţiunilor de testare gratuită a glicemiei şi a hemoglobinei glicate, precum şi de informare şi educare a publicului larg cu privire la importanţa prevenţiei şi controlului eficient al diabetului zaharat în cadrul Campaniei Naţionale „Controlează-ţi Diabetul”, desfăşurată la Bucureşti, în perioada 14-15 noiembrie.**

Ajunsă anul acesta la cea de-a VII-a ediţie, campania coincide cu Săptămâna de Luptă Împotriva Diabetului și cu Ziua Mondială a Diabetului (8-14 noiembrie 2014) şi trage un puternic semnal de alarmă cu privire la prevalenţa crescută a cazurilor de diabet zaharat din ţara noastră. Potrivit rezultatelor finale ale studiului PREDATORR, anunţate anul acesta, aproximativ două milioane de români trăiesc cu diabet zaharat, ceea ce înseamnă o prevalenţă de 11,6%.

„Interpretarea în cursul acestui an a rezultatelor studiul PREDATORR ne îndreptățește să continuăm campaniile naționale de luptă împotriva diabetului zaharat. Este nevoie să intensificăm eforturile pentru ca românii să conștientizeze faptul că diabetul zaharat este o boală serioasă, care, netratată corespunzător, poate duce la probleme grave. Astfel, pe lângă testările de glicemie şi hemoglobină glicată, în cadrul Campaniei Naţionale «Controlează-ţi Diabetul» vom discuta despre riscurile diabetului zaharat, despre asocierea acestei afecţiuni cu o serie de factori de risc, pentru a preveni instalarea diabetului şi a complicațiilor cronice ireversibile ale acestei patologii”, a declarat prof. univ. dr. Maria Moţa, preşedintele Societăţii Române de Diabet, Nutriţie şi Boli Metabolice.

**Informare şi educare**

Campania Naţională „Controlează-ţi Diabetul”, ediţia Bucureşti, constă într-o serie de activităţi complexe, menite să informeze şi să educe bucureştenii cu privire la prevenţia, diagnosticul precoce şi monitorizarea diabetului zaharat. Pentru a sublinia importanţa depistării precoce, se va organiza o amplă acţiune de testare gratuită a glicemiei și a hemoglobinei glicate. Testările vor avea loc vineri, 14 noiembrie, şi sâmbătă, 15 noiembrie, între orele 09.00 şi 16.00, într-un cort special amenajat în zona Piaţa Unirii (intersecția dintre Bulevardul Unirii cu Splaiul Independenţei).

În prima zi a campaniei, care coincide cu Ziua Mondială de Luptă împotriva Diabetului Zaharat (14 noiembrie), va fi proiectat, pe Palatul Parlamentului, un cerc albastru - simbolul global al diabetului zaharat. De asemenea, vor fi organizate şi o serie de activităţi dedicate adoptării unui stil de viaţă sănătos, bazat pe mişcare.

**Cele mai noi informaţii**

Totodată, în cadrul Campaniei Naţionale „Controlează-ţi Diabetul”, ediţia Bucureşti, va avea loc şi o manifestare ştiinţifică dedicată exclusiv profesioniştilor din sănătate. Astfel, pe 15 noiembrie, nume mari din diabetologia românească vor dezbate cele mai noi informaţii din managementul eficient al diabetului zaharat la cursul Diabet, Sindrom metabolic şi alte boli legate de nutriţie (DIAMOND - Diabetes Metabolic Syndrome and Other Nutrition - related Diseases), organizat de Societatea Română de Diabet, Nutriţie şi Boli Metabolice. Evenimentul adresat medicilor se va desfăşura sâmbătă, 15 noiembrie, la Phoenicia Grand Hotel din Bucureşti şi îşi propune să ofere informaţii actuale medicilor bucureşteni cu privire la soluţiile terapeutice moderne în managementul diabetului zaharat. Directorii cursului DIAMOND, ediţia Bucureşti 2014, sunt: prof. univ. dr. Maria Moţa, preşedintele Societăţii Române de Diabet, Nutriţie şi Boli Metabolice, şi conf. univ. dr. Cristian Serafinceanu, preşedintele Asociaţiei pentru Studii Reno-Metabolice şi Nutriţionale.

**Primul imn de luptă împotriva bolii**

Lansată în 2011, la Craiova, cu ocazia Zilei Mondiale a Diabetului, Campania Naţională „Controlează-ţi Diabetul” a implicat, până în prezent, aproximativ 2.000 de medici diabetologi şi din alte specialităţi, angajați în managementul diabetului zaharat, prin cursurile de diabet desfăşurate. Peste 7.300 de persoane şi-au testat glicemia şi hemoglobina glicată în cadrul celor şase ediţii ale campaniei organizate până în prezent. A fost lansat primul imn de luptă împotriva diabetului, au fost colantate mai multe mijloace de transport în comun dedicate prevenţiei şi educaţiei în diabet şi au fost organizate numeroase activităţi centrate pe adoptarea unui stil de viaţă sănătos: concursuri de volei, flash-mob-uri, concursuri de biciclete, înalţare de zmeie, gimnastică ritmică, videoproiecţii dedicate prevenţiei diabetului zaharat, activităţi de promovare a mişcării prin dans şi conferinţe de presă.

**Cei mai mulţi diabetici, în sud**

Prevalenţa diabetului zaharat în România este de 11,6%, ceea ce înseamnă că numărul românilor cu vârste cuprinse între 20 şi 79 de ani care suferă de această afecţiune variază între 1.535.413 şi 1.967.200, arată rezultatele finale ale Studiului Naţional privind Prevalenţa Diabetului, Prediabetului, Supraponderii, Obezităţii, Dislipidemiei, Hiperuricemiei şi Bolii Cronice de Rinichi (PREDATORR).

Cifrele arată că în topul regiunilor cu cei mai mulţi diabetici se află Sudul ţării, unde s-a înregistrat o prevalenţă a diabetului de 13,39%, urmată de regiunea Bucureşti-Ilfov, cu o prevalenţă a diabetului de 12,79%. Pe locul trei în topul prevalenţei diabetului se află regiunea de Nord-Est (12,38%), urmată îndeaproape de regiunile Sud-Vest (12,1%), Nord-Vest (11,69%) şi Sud-Est (10,44%). La polul opus, studiul PREDATORR arată că regiunile cu cei mai puţini diabetici sunt Vestul (8,2%) şi Centrul (9,99%) ţării.

Dintre pacienţii cu diabet zaharat, 20,69% au reprezentat cazuri nou depistate, iar 79,31% erau deja în evidenţa medicilor de familie. În ceea ce priveşte prediabetul, rezultatele studiului PREDATORR arată că există peste trei milioane de români cu prediabet, ceea ce înseamnă o prevalenţă de 18,4%.

Rezultatele finale ale studiului epdemiologic PREDATORR mai arată că peste 80% din populaţia adultă a României cu vârsta cuprinsă între 20 şi 79 de ani prezintă anomalii ale lipidelor sanguine, în timp ce peste 2,6 milioane de români, cu vârsta cuprinsă între 20 şi 79 de ani, au hiperuricemie (sindrom caracterizat prin creşterea nivelului de acid uric în sânge).

Demarat în 2013, Studiul Naţional PREDATORR oferă o imagine clară asupra situaţiei diabetului zaharat, a bolii cronice de rinichi şi a comorbidităţilor asociate în România. Studiul a fost realizat de Societatea Română de Diabet, Nutriţie şi Boli Metabolice în parteneriat cu Societatea Română de Nefrologie, timp de aproape un an şi jumătate, pe un eşantion reprezentantiv de aproximativ 3.000 de persoane, din 101 centre din ţară.

**Înscrieri gratuite**

Înscrierea medicilor la cursul DIAMOND este gratuită şi se va face online, pe site-ul campaniei: [www.controleaza-diabetul.ro](http://www.controleaza-diabetul.ro/). Evenimentul este creditat cu puncte EMC.